Kunnanhallitus	§ 264		17.12.2012		498

LAUSUNTO POLIISIN PALVELUVERKOSTON KEHITTÄMISESTÄ

Khall § 264	Poliisin hallintorakenneuudistuksen, Pora III, valtakunnallinen hanketyöryhmä pyytää Pornaisten kunnalta lausuntoa esitettävistä muutoksista poliisin palveluverkostoon. Työryhmä on laatinut luonnoksen poliisin toimipisteiden sijoittumisen kriteereiksi ja kriteerien mukaisesta palveluverkostosta. Luonnokset esityksiksi ovat liitteenä.

Lausunnot pyydetään toimittamaan viimeistään maanantaina 14.1.2013 sisäasiainministeriön kirjaamoon osoitteeseen hare@intermin.fi. Kuntien osalta lausuntoa pyydetään niiltä kunnilta, joiden alueella poliisin palveluverkosto muuttuu. Muille kunnille materiaali toimitetaan tiedoksi.

Kuuma-hallitus 9§, 4.9.2012:

Poliisin hallintorakenneuudistusta valmisteleva valtakunnallinen hanketyöryhmä on luovuttanut ehdotuksensa sisäministeri Päivi Räsäselle tiistaina 21.8.2012. Hallintorakenteen uudistamiseen tähtäävällä Pora III -hankkeella tavoitellaan 25 - 30 miljoonan euron kustannussäästöjä.

Hanketyöryhmä esittää, että säästöjä tavoitellaan erityisesti keventämällä johtorakenteita, virtaviivaistamalla hallinto- ja tukitoimintoja sekä säästämällä toimitilakustannuksista. 

Paikallispoliisin osalta työryhmä esittää, että hallinnollisten yksiköiden määrää vähennetään 24:stä 11:een. Yhteensä noin 8,3 milj. euron tehostumisvaikutukset syntyvät erityisesti hallinnon mittakaavaetujen hyödyntämisestä ja johtotehtävien määrän vähenemisestä. Lisäksi kohdistetaan erillinen säästötavoite toimitilakustannuksiin. Toimitilaverkostoa koskeva tarkempi esitys laaditaan loppuvuoden 2012 aikana. 

Yhdistettäviä poliisilaitoksia ovat mm. Itä- ja Keski-Uudenmaan poliisilaitokset. Työryhmä ei suoraan ota kantaa lakkautettavien poliisin toimipisteiden eli poliisiasemien määrään. Se jää poliisilaitosten harkittavaksi. On mahdollista, että myös Itä- ja Keski-Uudenmaan poliisilaitoksen alueella tullaan lakkauttamaan joitakin toimipisteitä. Työryhmän mukaan uudistukset tulee kuitenkin toteuttaa mahdollisimman asiakaslähtöisesti ja turvaten poliisipalvelujen alueellisesti tasapuolinen saatavuus ja harvaan asuttujen alueiden turvallisuus. Toimipisteiden sijoittumisessa tulee soveltaa yhtenäisiä kriteereitä. Yhteispalvelun hyödyntäminen ja muu yhteistyö eri julkisen sektorin toimijoiden kanssa tulee varmistaa verkoston kehittämisen yhteydessä.

./..

Kunnanhallitus	§ 264		17.12.2012		499

Khall § 264	./..
Hallintorakenneuudistusta valmistelevan työryhmän esitykset koskevat myös: 
- poliisihallitusta ja poliisin vastuualueita aluehallintovirastoissa
- liikkuvaa poliisia (ja liikennevalvontaa)
- keskusrikospoliisia
- suojelupoliisia
- poliisiammattikorkeakoulua sekä
- poliisin tekniikkakeskusta.

Sisäministeri Räsänen tulee tekemään esityksen pohjalta yksityiskohtaisemmat ratkaisut syksyn aikana. Sitä ennen järjestetään sidosryhmille kuulemistilaisuuksia. Uudistusten toteutuminen edellyttää mm. eduskunnan myötävaikutusta. Niiden on tarkoitus astua voimaan vuoden 2014 alusta. Hankkeen toimikausi päättyy 31.12.2015.

KUUMA-hallitus päätti lausua poliisin hallintorakenneuudistuksesta ml. toimipaikkojen vähentämissuunnitelmista KUUMA-alueella seuraavaa:

”Helsingin seudun kymmenessä kehyskunnassa eli KUUMA-kunnassa on tällä hetkellä yhteensä 307 000 asukasta. Koko Uudellamaalla väestön ennustetaan kasvavan yhteensä puolella miljoonalla vuoteen 2035 mennessä. KUUMA-kuntiin kasvusta on arvioitu sijoittuvan 30 %.

Kuntalaisille tehdyissä kyselyissä tärkeimmäksi asuinviihtyvyyden tekijäksi on mainittu turvallisuus. Viimeaikaiset väkivaltatapahtumat ovat lisänneet kuntalaisten turvattomuuden tunnetta.  

Poliisin hallintorakenneuudistuksessa, mukaan lukien toimipaikkojen vähentämissuunnitelmissa, on vakavasti huomioitava kuntalaisten turvallisuuden tunne. KUUMA-hallitus edellyttää, että uudistusta suunniteltaessa selvitetään ne toimenpiteet, joiden avulla taataan alueen turvallisuustason säilyminen vähintään samalla tasolla kuin nyt.”

Tiedoksi ilman liitenumeroa lähetetään poliisin palveluverkoston kehittämistä koskeva muistio 4.12.2012 ja palveluverkostokartat.

Kunnanjohtajan ehdotus:

Kunnanhallitus esittää Pornaisten kunnan lausuntonaan Kuuma-kuntien yhteisen, Kuuma-hallituksen 9§, 4.9.2012 mukaisen lausunnon.

Tästä päätöksestä antaa lisätietoja kunnanjohtaja Markku Hyttinen, puh. 040 724 6907.

Kunnanhallituksen päätös:

Hyväksyttiin yksimielisesti.
	______________________